ดอลล์ร่วง ตลาดกังวลศก.โลก-เฟดชะลอขึ้นดบ.
ดอลลาร์สหรัฐร่วงลงแตะระดับต่ำสุดในรอบ 15 เดือนเมื่อเทียบสกุลเงินเยนเมื่อคืนนี้ (11 ก.พ.) ขณะที่ความปั่นป่วนของตลาดหุ้นทั่วโลกยังคงส่งผลให้นักลงทุนมีความต้องการสินทรัพย์ที่ปลอดภัยเพิ่มมากขึ้น
12 ก.พ. 2559

สำนักข่าวอินโฟเควสท์รายงานว่า ค่าเงินยูโร (11 ก.พ.) แข็งค่าเมื่อเทียบดอลลาร์สหรัฐที่ระดับ 1.1338 ดอลลาร์สหรัฐ จาก 1.1272 ดอลลาร์สหรัฐ ขณะที่เงินปอนด์ลดลงที่ 1.4472 ดอลลาร์สหรัฐ จากระดับ 1.4529 ดอลลาร์สหรัฐ
ค่าเงินดอลลาร์สหรัฐปรับตัวลงเทียบกับสกุลเงินเยนที่ 112.21 เยน จาก 113.76 เยน และลดลงเมื่อเทียบกับฟรังก์สวิสที่ระดับ 0.9711 ฟรังก์ จาก 0.9732 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7096 ดอลลาร์สหรัฐ จากระดับ 0.7108 ดอลลาร์
ดอลลาร์สหรัฐปรับตัวลง เนื่องจากการทรุดลงอย่างหนักของตลาดหุ้นทั่วโลกในสัปดาห์นี้ส่งผลให้นักลงทุนเลี่ยงสินทรัพย์ที่มีความเสี่ยงและหันมาลงทุนในสินทรัพย์ที่ปลอดภัยอย่างสกุลเงินเยน ขณะเดียวกัน ดอลลาร์ยังได้รับแรงกดดันจากถ้อยแถลงของนางเจเน็ต เยลเลน ประธานธนาคารกลางสหรัฐ (FED) ที่แถลงเกี่ยวกับภาวะเศรษฐกิจสหรัฐต่อคณะกรรมาธิการการธนาคารประจำวุฒิสภาสหรัฐเมื่อคืนนี้ว่า การเปลี่ยนแปลงในเศรษฐกิจโลกได้สร้างความเสี่ยงต่อเศรษฐกิจสหรัฐ แต่ก็ยังเป็นการเร็วเกินไปที่จะรู้ว่าความเสี่ยงเหล่านั้นมีความรุนแรงมากพอที่จะทำให้เฟดเปลี่ยนแปลงทิศทางนโยบายอัตราดอกเบี้ยหรือไม่
นางเยลเลนระบุว่า เฟดจะทำการพิจารณาในการประชุมนโยบายการเงินในเดือนมี.ค.ว่า มีความอ่อนแอทางเศรษฐกิจ และตลาดทั่วโลกที่ทรุดตัวลงมากเท่าใดที่ได้ส่งผลกระทบต่อการขยายตัวของสหรัฐ นอกจากนี้ นางเยลเลนยังยอมรับว่า เฟดมีความประหลาดใจต่อการทรุดตัวลงอย่างมากของราคาพลังงาน และการแข็งค่าขึ้นของดอลลาร์
ก่อนหน้านี้ นางเยลเลนกล่าวแถลงต่อคณะกรรมาธิการบริการการเงินประจำสภาผู้แทนราษฎรสหรัฐ โดยระบุว่า ปัจจัยจากสภาวะที่ตึงตัวในตลาดการเงินที่มีสาเหตุจากการดิ่งลงของราคาหุ้น, ความไม่แน่นอนเกี่ยวกับเศรษฐกิจจีน และการประเมินความเสี่ยงด้านสินเชื่อในระดับโลก อาจส่งผลกระทบต่อเศรษฐกิจสหรัฐให้อ่อนแอลง คำแถลงดังกล่าวถือเป็นการส่งสัญญาณชะลอการปรับขึ้นอัตราดอกเบี้ยในการประชุมเฟดเดือนหน้า หลังจากที่เฟดได้ปรับขึ้นอัตราดอกเบี้ยครั้งแรกรอบเกือบ 10 ปีในการประชุมเดือนธ.ค.ปีที่แล้ว